b'\n_START_ARTICLE_\nNaisylioppilaiden Karjala-Seura\n_START_PARAGRAPH_\nNaisylioppilaiden Karjala-Seura (NYKS, vuodesta 1938 Akateemisten Naisten Karjala-Seura, ANKS) oli Akateemisen Karjala-seuran sisarj\xc3\xa4rjest\xc3\xb6, johon kuului akateemisesti koulutettuja naisia. Sill\xc3\xa4 oli samanlainen kansallismielinen ohjelma kuin AKS:ll\xc3\xa4 ja se aloitti toimintansa AKS:n naisosastona, mutta muutettiin pian erilliseksi sisarj\xc3\xa4rjest\xc3\xb6ksi samalla kun varsinainen AKS varattiin ainoastaan miehille. Useat ANKS:n toiminnassa mukana olleet henkil\xc3\xb6t toimivat my\xc3\xb6s IKL:n naisj\xc3\xa4rjest\xc3\xb6ss\xc3\xa4 Uudessa Huomenessa.\n_START_SECTION_\nPerustaminen\n_START_PARAGRAPH_\nNaisosaston perustamisesta p\xc3\xa4\xc3\xa4tettiin AKS:n yleisess\xc3\xa4 kokouksessa 18.10.1922. Naisosaston perustamisen k\xc3\xa4yt\xc3\xa4nn\xc3\xb6n j\xc3\xa4rjestelyt annettiin ylioppilas Viena Pantsarin teht\xc3\xa4v\xc3\xa4ksi. Lokakuun 20. p\xc3\xa4iv\xc3\xa4n\xc3\xa4 1922 pidettiin Akateemisen Karjala-seuran naisosaston perustamiskokous Helsingiss\xc3\xa4 Erottajankatu 4:ss\xc3\xa4 olevassa AKS:n huoneistossa. Perustamiskokouksessa oli 12 j\xc3\xa4sent\xc3\xa4 yliopiston eri osakunnista. Perustamiskokouksessa olivat l\xc3\xa4sn\xc3\xa4 puheenjohtaja Viena Pantsar, sihteeri Aino Oksanen sek\xc3\xa4 j\xc3\xa4senet Inkeri Alroth, Sirkka Alroth, Elvi Eljala, Sirkka-Liisa Hultin, Anna Isoniemi, Anna Karjalainen, Alli Korhonen, Inkeri Paavola, Elsa Pakaslahti ja Katri Sainio._NEWLINE_Kev\xc3\xa4ttalvella 1923 AKS ja sen naisosasto p\xc3\xa4\xc3\xa4ttiv\xc3\xa4t erottaa toimintansa. Naisosaston suhde p\xc3\xa4\xc3\xa4seuraansa oli j\xc3\xa4\xc3\xa4nyt tarkemmin m\xc3\xa4\xc3\xa4rittelem\xc3\xa4tt\xc3\xa4, eiv\xc3\xa4tk\xc3\xa4 naisosaston j\xc3\xa4senet kokeneet kuuluvansa t\xc3\xa4ysvaltaisina j\xc3\xa4senin\xc3\xa4 AKS:aan. Naisosaston toiminta p\xc3\xa4\xc3\xa4tettiinkin lopettaa ja eriytt\xc3\xa4\xc3\xa4 toiminta omaksi itsen\xc3\xa4iseksi seurakseen. Joulukuun 7. p\xc3\xa4iv\xc3\xa4 1923 pidettiin Naisylioppilaiden Karjala-seuran perustamiskokous, ja seuran nimi ja s\xc3\xa4\xc3\xa4nn\xc3\xb6t vahvistettiin helmikuun 3. p\xc3\xa4iv\xc3\xa4 1924. Uuden seuran puheenjohtajana jatkoi Viena Pantsar. NYKS:n tunnus on samankaltainen AKS:n tunnuksen kanssa, mutta NYKS:n tunnuksessa miekkaa pit\xc3\xa4v\xc3\xa4n k\xc3\xa4sivarren tilalla on soihtu. Rintamerkkej\xc3\xa4 joissa tunnus on painettuna jaettiin j\xc3\xa4senist\xc3\xb6lle seuran vuosip\xc3\xa4iv\xc3\xa4n\xc3\xa4 20. lokakuuta sek\xc3\xa4 Kalevalap\xc3\xa4iv\xc3\xa4n\xc3\xa4 28. helmikuuta._NEWLINE_Naisylioppilaiden Karjala-seura muutti nimens\xc3\xa4 vuonna 1938 Akateemisten Naisten Karjala-seuraksi. Akateemisten Naisten Karjala-seura lakkautettiin AKS:n tavoin 23. syyskuuta 1944.'